Sekolah Kebangsaan Semeling

Sekolah Kebangsaan Semeling atau nama ringkasnya SK Semeling, merupakan sekolah Sekolah Kebangsaan yang terletak di Kedah.

Sejarah 
Sekolah Melayu Semeling mula dibuka pada 1.7.1327 (1908). Bangunan asal sekolah ini menurut cerita orang tua-tua terletak berhampiran dengan Pasar Semeling sekarang. Bangunan tersebut hanyalah sebuah bangsal, iaitu didirikan oleh Cikgu Syed Idrus bin Syed Ab. Hamid, yang juga merupakan Guru Besar dan mengajar di situ bersama seorang guru sahaja. Pada masa tersebut, sekolah ini belum lagi berada di bawah pentadbiran kerajaan. Bilangan murid pada tahun pertama sekolah ini dibuka hanyalah seramai 54 orang, berdasarkan maklumat daripada NOMINAL RECORD.

Pada bulan 12 tahun 1327 (sekitar 1909), sekolah ini telah diajar mata pelajaran Agama (waktu petang), oleh guru bernama Haji Tahir. Pada tahun 1328 (sekitar 1910), jumlah murid meningkat kepada 64 orang dan ditambah seorang lagi guru bernama Ab. Rasol bin Ahmad, yang mula berkhidmat pada 11.4.1329 (sekitar 1911) sebagai guru penolong.

Pada 7.8.1330 (sekitar 1912), sekolah asal telah dipindahkan ke sebuah bangunan baharu yang terletak berhampiran Masjid Semeling (kini), dan sekolah tersebut telah diambil alih oleh pihak kerajaan. Bangunan baharu itu asalnya merupakan rumah kedai. Ketika itu, Cikgu Musa bin Harun menjadi guru besar. Beliau menggantikan Cikgu Syed Idrus bin Syed Ab. Hamid yang telah berpindah ke Kulim. Guru Pelawat (V.T) pada masa itu ialah C.M. Darus, manakala pejabatnya terletak di Kota Kuala Muda. Para guru menerima gaji mereka di sana.

Pada 17.3.1332 (sekitar 1914), sekolah yang berhampiran masjid itu telah dipindahkan lagi ke Pengkalan Semeling. Perpindahan ini berlaku kerana bangunan sekolah lama telah roboh akibat ribut. Sekolah baharu di Pengkalan itu dibina oleh pihak kerajaan dan masih berupa sebuah bangsal. Pada 1.2.1336 (sekitar 1918), Cikgu Musa bin Harun Guru Besar sekolah ini telah ditukarkan ke Langkawi, dan tempat beliau digantikan oleh Cikgu Awang bin Man yang datang dari Keladi, Kulim.

Pada 1.10.1336 (sekitar 1918), Cikgu Sutan bin Hasan telah datang dari Guar Lobak untuk menjadi Guru Besar, menggantikan Cikgu Awang bin Man yang berpindah ke Guar Lobak, Kulim. Pada masa ini, terdapat dua orang guru iaitu Guru Penolong ialah Md. Ali bin Md. Diah yang mula bertugas pada 1.1.1333 (sekitar 1915), menggantikan Cikgu Ab. Rasol bin Ahmad yang telah bertukar ke Bujang untuk menjadi Guru Besar di sana.

Pada 12.1.1337 (sekitar 1919), Sekolah di Pengkalan telah berpindah pula ke sekolah baharu iaitu di sebuah bangunan lama sekarang ini yang merupakan rumah Tuan A.D.O. Kuala Muda. Setelah Tuan A.D.O. Kuala Muda berpindah ke Sungai Petani, bangunan itu dijadikan sebagai bangunan sekolah. Guru Besar ketika itu ialah cikgu Sutan bin Ahmad dan guru penolongnya ialah cikgu Ali bin Md. Diah (saat murid darjah tertinggi sekali ialah Darjah IV iaitu Darjah 4).

Pada 20.1.1338 (sekitar 1920), terdapat seorang murid bernama Md. Yunus bin Md. Arib yang dapat masuk ke Sekolah Inggeris Alor Setar dengan mendapat biasiswa daripada kerajaan dan menerima pendidikan lebih tinggi, hasil daripada kelayakan akademik yang baik. Pada 1/11/1345 iaitu tahun 1929, cikgu sutan bin hasan,guru besar telah bersara dan telah digantikan oleh Yahaya bin Hanapi, pada ketika itu telah ada tiga orang guru. Pada tahun 1351 (sekitar 1933), sekolah ini telah ada Darjah V iaitu darjah 5 dengan jumlah murid seramai 17 orang sahaja. Sekolah ini diajar oleh Cikgu Ali bin Md. Diah dan Cikgu Ismail bin Talib.

Pada 1.1.1357 (sekitar 1939), Cikgu Ismail bin Talib bertukar dari Seberang Nyonya dan menjadi Guru Besar sekolah ini dan Cikgu Yahaya bin Harapi yang menjadi Guru Besar di Seberang Nyonya, Dari tahun 1361 (sekitar 1943), sekolah ini di bawah pentadbiran Kerajaan Jepun kerana Jepun memerintah Tanah Melayu pada ketika itu selama 3 tahun 8 bulan. Selepas tamat Perang Dunia Kedua pada tahun 1945, sekolah ini dibuka semula seperti biasa. Murid-murid perempuan dan lelaki belajar dalam satu kelas (sistem persekolahan bercampur). Guru-guru sekolah ini pada masa itu terdiri daripada empat orang, iaitu Guru Besarnya Cikgu Ismail bin Talib.

Pada 27 Mac 1947 (1366), Cikgu Ismail bin Talib, Guru Besar, telah meninggal dunia. Tempat beliau telah digantikan oleh Cikgu Din bin Mat, iaitu Guru Besar Batu Hampar. Beliau mula bertugas di sini pada 16 April 1947 (1366). Namun begitu, Cikgu Din telah meninggal dunia pada 16 Mei 1947, kurang sebulan selepas menjadi Guru Besar. Cikgu Ali bin Md. Diah, yang merupakan guru penolong di sekolah ini, telah dilantik menjadi Guru Besar mulai 1 Julai 1947 (1366). Pada 1 Februari 1950, Cikgu Nadzim bin Md. Akib, Guru Besar Merbok, telah ditukarkan ke sekolah ini bagi menggantikan Cikgu Ali bin Md. Diah yang telah berpindah menjadi Guru Besar Batu Hampar. Pada bulan April 1952, sekolah ini menerima guru perempuan buat pertama kali. Guru tersebut ialah Che Sham binti Wahab.

Disebabkan pertambahan murid yang mendadak sehingga menyebabkan kesesakan di dalam kelas, sebuah sekolah tambahan telah didirikan (sekolah rendah, tidak berbumbung bertingkat, kini telah dirobohkan dan digantikan dengan sekolah baharu di lokasi yang sama). Sekolah ini dibina hasil kutipan derma daripada penduduk kampung Semeling serta dengan bantuan R.I.D.A. Sekolah tambahan ini siap dan mula digunakan pada 27 September 1954, dan menempatkan murid-murid darjah satu dan dua pada peringkat awal. Kesemua guru berasal dari kawasan ini, dan Cikgu Nadzim bin Md. Akib kekal sebagai Guru Besarnya. Pada awal tahun 1956, kerajaan telah membenarkan penambahan satu lagi tahap persekolahan iaitu darjah enam. Pada permulaannya, bilangan murid adalah seramai 22 orang, terdiri daripada murid lelaki dan perempuan. Guru Besar sendiri telah mengajar mereka.

Sejak sekolah ini mula dibuka hingga beberapa tahun kemudian, didapati prestasi pelajaran murid-murid sangat rendah. Ramai murid tidak hadir ke sekolah; kadangkala hampir separuh daripada murid tidak hadir dalam sehari. Para guru sering membuat lawatan ke rumah murid bagi mengetahui sebab-sebab ketidakhadiran mereka. Pada tahun 1333 (sekitar 1915), tahap darjah tertinggi yang ditawarkan ialah Darjah IV iaitu Darjah 4. Murid-murid yang tidak hadir ke sekolah akan menyebabkan ibu bapa mereka dikenakan saman. Tempat bicara kes ialah di Mahkamah Kota Kuala Muda.

Pada tahun 1350 (sekitar 1931), sekolah menunjukkan sedikit kemajuan berbanding tahun-tahun sebelumnya dari segi pelajaran, kehadiran murid dan sebagainya. Pada tahun 1351 (1932), barulah diperkenalkan Darjah V iaitu Darjah 5. Sekitar tahun 1949, didapati pelajaran, kehadiran murid, kawasan kebun dan keadaan sekolah bertambah baik berbanding tahun-tahun sebelumnya. Murid-murid yang hadir direkodkan seramai 119 orang dengan empat orang guru. (Maklumat ini diperoleh daripada catatan pelawat dalam buku diari sekolah).

Bermula tahun 1951, sekolah ini semakin pesat berkembang dari pelbagai aspek. Pelajaran, kehadiran murid, kawasan sekolah, kebun dan lain-lain bertambah baik. Sekolah ini juga sering menerima anugerah ‘Perisai’ kerana memenangi Pertandingan Kebun Terbaik dalam Jajahan Kuala Muda pada tahun 1953.

Ramai murid sekolah ini berjaya melanjutkan pelajaran ke sekolah menengah sekitar akhir tahun 1956. Selain itu, terdapat juga yang menyambung pelajaran ke sekolah Inggeris seperti Malay College Kuala Kangsar, S.A. Hamid College dan Ibrahim School, Sungai Petani. Terdapat juga bekas pelajar sekolah ini yang menjadi guru. Antaranya termasuk yang melanjutkan pelajaran ke S.I.T.C., M.W.T.C dan L.I. Antara nama yang disebut ialah Zakaria bin Ibrahim ke S.I.T.C. pada tahun 1952, Cikgu Mubarak Yamamah binti Husain ke M.W.T.C. Melaka pada tahun 1957, dan pada Februari 1959 Cikgu Hassan bin Yasin ke L.I. Kuala Lumpur (Pantai Valley).

Pada tahun 1954, sebuah sekolah tambahan dibina kerana bilangan murid meningkat melebihi dua ratus orang. Pada tahun 1956, Darjah VI iaitu Darjah 6 dibuka. Bilangan guru termasuk Guru Besar ketika itu ialah enam orang. Cikgu Nadzim bin Md. Akib, Guru Besar sekolah ini bersara pada 11 September 1969. Beliau digantikan oleh Cikgu Hatun binti Haji Taib yang sebelum itu mengajar di Sekolah Perempuan Yan. Cikgu Hatun mula bertugas di sekolah ini pada tahun 1963.

Pada 5 September 1974, Projek Pembangunan Sekolah Baharu dimulakan. Ia melibatkan pembinaan bangunan dua tingkat yang mengandungi enam bilik darjah serta kemudahan seperti pagar, tandas pam, air dan elektrik. Pada 4 Januari 1976, bangunan induk sekolah yang baru siap digunakan sepenuhnya. Di hadapan bangunan baharu ini turut dibina sebuah kolam ikan, hasil usaha Cikgu Chandran S/O Subbiah dan Abdullah bin Jalil (Tukang Kebun sekolah). Benih ikan disumbangkan oleh Jabatan Perikanan Negeri Kedah. Berdasarkan surat arahan daripada Jabatan Pelajaran Negeri Kedah Bil. 72 dalam PPK 1053/4/365/B bertarikh 25 April 1978, dinyatakan bahawa peruntukan sebanyak RM87,000.00 telah diluluskan untuk membina sebuah bangunan tiga bilik darjah dan satu perpustakaan serta kemudahan lain.

Bangunan ini mula dibina pada 1 Julai 1979 dan digunakan pada 1 Januari 1981, mula menempatkan murid Darjah VA, VB dan VI. Pada 13 Ogos 1978, Cikgu Hatun binti Haji Taib bersara. Pada 15 Julai 1979, jawatan Guru Besar diambil alih oleh Cikgu Mat Basir bin Abdullah. Pada 16 Julai 1979, Cikgu Hassan bin Yasin dari Sekolah Menengah Merbok dilantik menjadi Guru Besar sekolah ini.

Pencapaian 

 Alamat

 Telefon              = 044583830
 Faks                 = 044583830

 Pautan luar 
 Sekolah Kebangsaan Semeling
 Facebook Sekolah Kebangsaan Semeling


Semeling
Semeling